अग्गें पहाड़ी रूप धारन करी लैंदी ऐ। पहाड़ी बोलिय उप्पर डोगरी दा प्रभाव ऐ। उसदे अग्गें उत्तर पूर्बे पास्सै रियासी ते कसाली पहाड़ियां न, जित्थें ठक्करें दियां बोलियां भाशा दे बिद्वानें आस्तै बड़ी दिलचस्पी रखदियां न। ए बोलियां इक दो नईं मतियां न, ग्रां-ग्रां दी अपनी बोली ऐ। इन्दे उप्पर द्रविड़ बोलियें दे अंग मिलदे न पर ए सब्बै डोगरी दे प्रभावै कोला बची नईं सकियां न। अग्गें रामबनी ऐ, जिस उप्पर दार्दिक प्रभाव ऐ पर रामबनी गी डोगरी कोला बक्ख नईं करी सकदे। रामबन ते डोडे दे पहाड़े उप्पर सराजी बोली ऐ। ए पहाड़ी बोली ऐ इसदा भद्रवाही कन्ने बी सरबन्ध ऐ। खलेआनी च डोगरी ते भद्रवाही दा बड़ा गै छैल संगम मिलदा ऐ। इसदे अग्गें डडू रामनगर बलौर ते बसोहली दी पहाड़िय उप्पर बी पहाड़ी बोलियें दा रूप थोंदा ऐ जिसदे उप्पर डोगरी दा प्रभाव ऐ। डोगरी ने खलके लाके उप्पर जनि सिआलकोट दे उत्तरी लाके च बी प्रभाव पाये दा ऐ। इस पासै जेकी बोली जन्दी ही ओ पंजाबी नईं जेकी माझे च सनोचदी ही।